Diari Oficial de la Generalitat Valenciana


Sumari del DOGV 4003, del 21-05-2001 (2001/4418)

RESOLUCIÓ de 25 d'abril de 2001, de la Direcció General d'Indústria i Energia, per la qual s'estableix el contingut del llibre-registre de verificacions i reparacions dels instruments de pesatge de funcionament no automàtic, instal·lats a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4003

Data del DOGV
:   21-05-2001

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2001/4418


Data del document
:   25-04-2001

Organisme emissor
:   Conselleria d'Indústria i Comerç

Tipus de document
:   Resolució

Anàlisi jurídica

 Descriptors 

:   * metrologia
    * aparell de mesurament
    * formalitat administrativa

RESOLUCIÓ de 25 d'abril de 2001, de la Direcció General d'Indústria i Energia, per la qual s'estableix el contingut del llibre-registre de verificacions i reparacions dels instruments de pesatge de funcionament no automàtic, instal·lats a la Comunitat Valenciana. [2001/4418]
  
La Llei 3/1985, de 18 de març, de Metrologia, estableix el règim jurídic de l'activitat metrològica de l'Estat, al qual han de sotmetre's, en defensa de la seguretat, la protecció de la salut i els interessos econòmics dels consumidors i usuaris, els instruments de mesura, en les condicions que reglamentàriament es determinen. Aquesta llei va ser desenvolupada posteriorment per diverses normes de contingut metrològic, entre les quals està el Reial Decret 1.616/1985, d'11 de setembre, pel qual s'estableix el control metrològic que realitza l'administració de l'Estat.
  
L'Ordre de 27 d'abril de 1999 (BOE de 8 de maig de 1999), del Ministeri de Foment, que regula el control metrològic de l'Estat sobre els instruments de pesatge de funcionament no automàtic, en les seues fases de verificació després de reparació o modificació i de verificació periòdica, imposa en l'article 5 als posseïdors d'instruments de pesatge de funcionament no automàtic l'obligació de disposar d'un llibre-registre de reparacions, degudament foliat, segellat i habilitat per l'administració pública competent, per a anotar-hi totes les actuacions realitzades pels reparadors en la reparació o modificació de l'instrument.
  
Aquests instruments estan subjectes, a més, a verificacions després de reparació o modificació i verificacions periòdiques amb terminis de validesa de dos anys, d'acord amb l'article 11 de l'esmentada Ordre Ministerial de 27 d'abril.
  
A fi de poder reflectir per a cada instrument les actuacions realitzades pels reparadors i les verificacions a què són sotmesos aquests i facilitar el compliment de l'Ordre de 27 d'abril de 1999, es considera convenient establir en l'àmbit de la Comunitat Valenciana un model unificat de llibre-registre el format del qual ha sigut establit d'acord amb les directrius tècniques emanades al si del Grup de Coordinació Tècnica en Metrologia.
  
En virtut del Decret 149/1998, de 22 de setembre, del Govern Valencià, pel qual s'assignen les funcions de control metrològic i s'estableixen les condicions del seu exercici, resolc:
  
1. Establir en l'àmbit de la Comunitat Valenciana el contingut del llibre-registre de verificacions i reparacions del fet que ha de disposar cada instrument de pesatge de funcionament no automàtic, d'acord amb el que es defineix en l'article 5 de l'Ordre de 27 d'abril de 1999 (BOE de 8 de maig de 1999), del Ministeri de Foment, per la qual es regula el control metrològic de l'Estat sobre els instruments de pesatge de funcionament no automàtic, en les seues fases de verificació després de reparació o modificació i de verificació periòdica. El contingut del llibre-registre serà el definit en l'annex de la present resolució, que constarà de 16 pàgines, i l'última serà la contraportada i estarà en blanc. El color de les pàgines serà blanc amb el text en negre. Les seues dimensions hauran de ser 210 mm d'alt per 148,5 mm d'ample.
  
2. En l'esmentat llibre caldrà anotar totes les actuacions realitzades pels reparadors inscrits com a tals en el Registre de Control Metrològic que actuen en cada reparació o modificació de l'instrument, i també les revisions realitzades a l'instrument, tant de verificació després de reparació o modificació com de verificació periòdica per l'entitat que les realitze, el resultat d'aquestes i la persona responsable que realitza la verificació.
  
3. El compliment dels apartats corresponents de cada verificació en el llibre-registre de verificacions i reparacions realitzades per part de l'entitat verificadora, tindran els efectes dels certificats de verificació definits en els articles 9 i 14 de l'Ordre de 27 d'abril de 1999, d'acord amb el que corresponga en cada cas, als efectes d'acreditar la verificació efectuada.
  
4. El llibre-registre objecte de la present resolució podrà ser facilitat pels fabricants dels instruments de pesatge de funcionament no automàtic, per les empreses reparadores que actuen sobre aquests o per l'organisme certificador autoritzat.
  
5. El llibre-registre haurà de ser segellat i habilitat pel Servei d'Indústria i Seguretat pertanyent a la Direcció General d'Indústria i Energia de la Conselleria d'Indústria i Comerç, prèviament a la primera actuació que realitze una empresa reparadora inscrita com a tal en el Registre de Control Metrològic sobre l'instrument que cal reparar o prèviament a la realització de qualsevol tipus de verificació que realitze l'organisme verificador autoritzat sobre l'instrument al qual s'assigne el mencionat llibre-registre.
  
La present resolució no és definitiva en via administrativa i contra ella podrà interposar-se recurs d'alçada en el termini d'un mes, comptat des de l'endemà de la seua notificació, d'acord amb el que s'ha establit en l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.